World Food Program: Sizimisele Ukupha Uncedo Lokudla
Lokhu kuphume emkhosini wokunanza iWorld Food Day owenzelwe eLupane emasimini alinywa ngokuthelezela awe Tshonkokwe
LUPANE — Inhlanganiso ezikhangele ukunika abaswelayo ukudla zenhlanganiso yomanyano wamazwe omhlaba, i-United Nations zithi zizimisele ukuqhubeka ziphathisa ngokudla lapho okulanjwa khona kodwa kusadingeka ukuthi wonke umuntu asebenze ndawonye ukuze kubelokudla okwaneleyo njalo okwakha imizimba. Inhlanganiso ye World Food Program le Food and Agriculture Organization ziphathe umkhosi wokunanza ilanga le World Food Day e Lupane emasimini alinywa ngokuthelezela e Tshonkokwe ngoLwesithathu. Inhlanganiso lezi zithi zikhethe lindawo ngoba isiveze ukuthi nxa kulamanzi okuthelela uzulu ulakho ukuzilimela avune nxa elomhlabathi kanye lamanzi. Obona ukuhanjiswa kwenhlelo zeWFP, uMnumzana Tomson Phiri uthi bazaqhubeka bephathisa ilizwe ngokudla okulabantu abakhangelelwe ukufika phezu kwezigidi ezimbili kusiyafika uMbimbitho ngomnyaka ozayo. Induna yakulindawo u Mabhikwa, uthi isigaba sakhe sibhekane lodaba lokuswelakala kwamanzi okwenza kubenzima ukulima. Uthi idamu abalithembileyo seligcwele itshebetshebe okwenza liphange litshe. Uthi aluba uhulumende uyabaphathisa ngemitshina yokugebha bebezalima kunsimu le yokuthelelwa bayekele ukutshona bemelele ukuzokhangezwa. Olima kule insimu, uMnumzana Micah Tshuma uthi bayalima sibili ngoba akula sikhwehle esiphandela esinye. Uthi ngumnyaka wesibili bethola umklomelo wokuba yi-Irrigation ekhokhelayo elizweni ngale indlela yokulima kodwa balenhlupho ezidinga ukulungiswa ezigoqela imigwaqo engahambekiyo lemikambo ekhatshana. Indikimba yomkhankaso wokunanzwa kwaleli langa le World Food Day lonyaka ngethi Healthy People Depend on Healthy Food Systems.